《先公有浮山诗因忆旧游敬步原韵·金谷岩西种茶处》
清代·张廷璐

岩空一线天，烟云自回翔。穹碑屹千仞，奇幻不可量。

金石更轩屹，万木环苍苍。天风发清籁，倾耳聆瑶簧。

秋深霜树丹，纵目云锦张。金佛丈六身，青鸟栖其傍。

山僧未脱俗，法海空津梁。苦忆种茶处，徘徊闻古香。

作者简介：（1675—1745）安徽桐城人，字宝臣，号药斋。张英子。康熙五十七年进士，授编修。雍正、乾隆间，屡充会试、乡试考官，提督河南、江苏学政。官至礼部侍郎。工诗古文。有《咏花轩诗集》、《咏花轩制艺》。